Den nedrivningspulje, der har givet flere nordjyske kommuner mulighed for at forskønne byer ved at rive gamle og faldefærdige bygninger ned, kan nu være på vej i glemmebogen. Nedrivningspuljerne er nemlig ikke nævnt i det nye regeringsgrundlag og er derfor ikke en fast del af finanslovsforhandlingerne. - Det er meget ærgerligt, at nedrivningspuljen ikke er på regeringens finanslov. Det vil vi bruge en del af vores krudt på i forhandlingerne, siger Birgitte Josefsen og fortsætter. - Puljen er vigtig, fordi sådan to-tre gamle faldefærdige huse med nomadefamilier i et lokalsamfund kan trække hele området med, siger Birgitte Josefsen (V). Ministeren for landdistrikterne har tidligere forklaret overfor TV2/Nord, at han anerkender problemet med de mange gamle bygninger rundt omkring i landet, som langsomt forfalder. - Vi står overfor hårde finanslovsforhandlinger, og jeg kan ikke garantere, men jeg vil gøre alt, hvad der står i min magt for at få en ny nedrivningspulje til gavn for de nordjyske kommuner på næste års finanslov, sagde Carsten Hansen til TV2/Nord i starten af oktober i år. I 2009 modtog de nordjyske kommuner 37 millioner kroner af nedrivningspuljens 150 millioner kroner. I 2011 blev det til knap 23 millioner kroner ud af en pulje på 100 millioner kroner.

Opsummering:
Diskussionen om nedrivningspuljerne fortsætter. Venstres Birgitte Josefsen kritiserer, at nedrivningspuljerne ikke er på regeringens finanslov.